白居易
劝酒十四首。何处难忘酒七首
何处难忘酒，长安喜气新。初登高第后，乍作好官人。
省壁明张榜，朝衣稳称身。此时无一醆，争奈帝城春。
何处难忘酒，天涯话旧情。青云俱不达，白发递相惊。
二十年前别，三千里外行。此时无一醆，何以叙平生。
何处难忘酒，朱门羡少年。春分花发后，寒食月明前。
小院回罗绮，深房理管弦。此时无一醆，争过艳阳天。
何处难忘酒，霜庭老病翁。暗声啼蟋蟀，干叶落梧桐。
鬓为愁先白，颜因醉暂红。此时无一醆，何计奈秋风。
何处难忘酒，军功第一高。还乡随露布，半路授旌旄。
玉柱剥葱手，金章烂椹袍。此时无一醆，何以骋雄豪。
何处难忘酒，青门送别多。敛襟收涕泪，簇马听笙歌。
烟树灞陵岸，风尘长乐坡。此时无一醆，争奈去留何。
何处难忘酒，逐臣归故园。赦书逢驿骑，贺客出都门。
半面瘴烟色，满衫乡泪痕。此时无一醆，何物可招魂。